**Frunzișuri**

*Nichita Stănescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Se-apropie aniversarea frunzelor lovite de ploaie.

Amintirea întâmplărilor mele

vine din viitor, nu din trecut.

Deci spun: se vor dărâma mari frânghii de ploaie

prin aerul umed care ne-a-nfășurat

înserările.

Inimă, inimă, planetă misterioasă,

suflete, suflete, aer prin care se-apropie

imaginile tale tandre, puțin fluturate

de respirația mea.

Se-apropie aniversarea frunzelor lovite de ploaie,

aniversarea pietrelor de căldărăm în care

potcoava lunii va izbi, când voi trece ridicat în să

aniversarea bicicletelor rezemate de zid, aniversarea

numerelor de licean purtate la mânecă,

aniversarea tuturor vorbelor care

țin în dinții literelor

dorințele, dragostea...

Inimă, inimă, planetă misterioasă

pe care mi-ar fi plăcut să trăiesc și să mor.